Očekivan nastavak pozitivnih stopa rasta gospodarstva i u posljednjem ovogodišnjem tromjesečju koji bi mogao biti predvođen osobnom potrošnjom i investicijama ohrabruje i preliminarna objava kretanja prometa u trgovini na malo u listopadu. Naime prema posljednjim podacima DZS-a, godišnji realni rast prometa u trgovini na malo, prema kalendarski prilagođenim indeksima, u listopadu je iznosio 5,3% što je ujedno i najveća godišnja realna stopa rasta od rujna 2007. godine…

Učinak relativno niske prošlogodišnje baze (kada je u istom promatranom mjesecu zabilježen godišnji rast od 1,9%) snažno podržan odličnim ostvarenjima u turizmu i produljenjem turističke sezone doprinio relativno snažnoj godišnjoj stopi rasta prometa u trgovini na malo. Tako neprekinuti niz pozitivnih godišnjih stopa datira od rujna 2014. godine snažno podržan i izvjesnim poboljšanjima na tržištu rada. Negativne stope inflacije također su pridonijele učinku većeg raspoloživog dohotka što je uz priljeve od turizma pozitivno utjecalo na rast prometa u trgovini na malo.

Prema sezonski i kalendarski prilagođenim indeksima, promet u trgovini na malo u listopadu je zabilježio realni mjesečni rast od 1,2% dok je u nominalnom izrazu zabilježen rast po stopi od 1,4%. U istom promatranom mjesecu, prema izvornim neprilagođenim indeksima, promet u trgovini na malo zabilježio je nominalni i realni pad od 4,7% odnosno 5,3% u odnosu na prethodni mjesec, dok je na godišnjoj razini realno porastao za 4,5% (nominalno 3,8%).

“Do kraja godine očekujemo nastavak pozitivnih trendova u prometu u trgovini na malo koji će biti podržani izostankom inflacijskih pritisaka, što bi se moglo pozitivno odraziti kroz veći raspoloživi dohodak i osobnu potrošnju, tako pozitivno doprinoseći i očekivanom rastu BDP-a. Ostaje međutim činjenica kako je zamjetan udio (oko 40%) nominalnog prometa u trgovini na malo i dalje usmjeren na zadovoljavanje osnovnih životnih potreba”, objavili su RBA analitičari.